VSRS Sodba II Ips 40/2022
Sodna praksa Vrhovnega sodišča, 2023-01-30

Karmen Iglič Stroligo (preds.), mag. Nina Betetto (poroč.), dr. Ana Božič Penko, Vladimir Horvat, mag. Matej Čujovič

BREZPLAČNA PRAVNA POMOČ - CIVILNO PROCESNO PRAVO

dopolnilna sodba - odločitev o stroških postopka - stroški v postopku za zavarovanje dokazov - stroški za izvedensko mnenje - vračilo sredstev iz naslova prejete brezplačne pravne pomoči - plačila iz proračuna sodišča

Vrhovno sodišče je v sodbi z dne 5. 10. 2022 v skladu z drugim odstavkom 167. člena ZPP odločilo o stroških vsega postopka razen o znesku, ki ga mora toženec plačati v proračun in se nanaša na stroške za izvedenca, plačane iz proračunskih sredstev v okviru brezplačne pravne pomoči, dodeljene tožnici.

I. Predlogu se ugodi in se sodba II Ips 40/2022 z dne 5. 10. 2022 dopolni tako, da se v izreku za III. točko doda nova IV. točka, ki se glasi:

II. »Toženec mora plačati 281,30 EUR na TRR Okrožnega sodišča v Novem mestu, št. 01100-6370422265, sklic SI00 42269211-25-2020, v 15 dneh, v primeru zamude z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti, določenega v tej točki izreka, do plačila.«

1. Med pravdnima strankama, ki sta bivša zunajzakonska partnerja, je tekel postopek o ugotovitvi obsega skupnega nepremičnega in premičnega premoženja ter deležev na njem. Vrhovno sodišče je s sodbo II Ips 40/2022 z dne 5. 10. 2022 reviziji ugodilo in sodbo sodišča druge stopnje v II. točki izreka spremenilo tako, da se pritožbi ugodi, kolikor se nanaša na nepremičnino ID znak: parcela 0000 2985/1, in se tožbeni zahtevek v tem delu (prva alineja I. točke sodbe sodišča prve stopnje) zavrne. Odločilo je še, da mora tožnica tožencu povrniti 4376,70 EUR pravdnih stroškov, ki so nastali na prvi in drugi stopnji sojenja, in 1522 EUR revizijskih stroškov, oboje z zakonskimi zamudnimi obrestmi, ki tečejo od prvega naslednjega dne po izteku roka za izpolnitev obveznosti.

2. Toženec je na podlagi prvega odstavka 325. člena Zakona o pravdnem postopku (v nadaljevanju ZPP) pravočasno predlagal izdajo dopolnilne sodbe glede zneska, ki ga mora plačati na TRR Okrožnega sodišča v Novem mestu in se nanaša na stroške za izvedenca, plačane iz proračunskih sredstev v okviru brezplačne pravne pomoči, dodeljene tožnici.

3. Predlog je bil vročen v odgovor tožnici, ki nanj ni odgovorila.

4. Predlog za izdajo dopolnilne sodbe je utemeljen.

5. Vrhovno sodišče je v sodbi z dne 5. 10. 2022 v skladu z drugim odstavkom 167. člena ZPP odločilo o stroških vsega postopka razen o znesku, ki ga mora toženec plačati v proračun in se nanaša na stroške za izvedenca, plačane iz proračunskih sredstev v okviru brezplačne pravne pomoči, dodeljene tožnici. Stroški izvedenca so znašali 1406,27 EUR. Toženec mora na podlagi 46. člena Zakona o brezplačni pravni pomoči, upoštevaje 80 % uspeh v postopku, v proračun povrniti 20 % tega zneska, to je 281,30 EUR, v primeru zamude z zakonskimi zamudnimi obrestmi.

6. V skladu s prvim odstavkom 326. člena ZPP je zato Vrhovno sodišče odločilo, kot izhaja iz izreka dopolnilne sodbe.

Zakon o pravdnem postopku (1999) - ZPP  - člen 167, 167/2, 325

Zakon o brezplačni pravni pomoči (2001) - ZBPP  - člen 46

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.